URRUZUNO URRESTI (EH Bildu, 2015-11-26):
Arratsalde on guztioi.
Radio Vitoria Araban erreferentzia komunikatibo argia da, entzuleen aldetik aitortza duena, hurbilekoa, tokiko informazioaz ikur egin duena, arabar egunerokotasunari beste hedabideetan zailago suertatzen zaiona lortzen duena eta, hortik haratago, herrialdeko bereko ikur ere bihurtu dena, hala baieztatzen dute bere 82 urtetako ibilbideak eta urteek.
Ez da lehen aldia Ganbera honetan Radio Vitoria hizketa gai duguna. 2013ko maiatzean arabar gizartean EITBko zuzendaritzak Radio Vitoriaren erredimentsioa aipatuz iragarritako kaleratzeak tarteko, kezka hedatu zen eta horrek eraman gintuen Ganbera honetan ekainean, Arabako hainbat instituzioetan bezala, auzia eztabaidatu eta EITBko zuzendaritzari hasierako asmoak alboratu eta egoera berbideratze aldera dei egitera.
Kaleratze haiek, zerbitzua ahultzeaz gain, irratiaren beraren bizi iraupena ere kolokan jar zezaketelakoan eta talde guztiok bat egin genuen horretan, talde guztiok balioan jarri genuen Radio Vitoriaren egitekoa.
Egiari zor, lehen unean iragarritako baino kaleratze gutxiago izan ziren. Aurrerago, 2014ko apirilean, EITBren administrazio kontseiluan onartutako lan deialdi publikoaren ondorioz, beste bi postu amortizatu ziren. Eta ordutik hona, beste arrazoi batzuk tarteko, besteren bat edo beste ere galdu egin da.
Eta zuzendaritzak garai hartan bere konpromisoa...
...arrazoi batzuk tarteko, besteren bat edo beste ere, galdu egin da.
Eta zuzendaritzak garai hartan bere konpromisoa adierazten zuen Radio Vitoriarekin eta hiru ardatzen baitan laburbiltzen zuen aipatu konpromisoa. Alde batetik, esaten zuen irratiaren marka mantenduko zuela. Beste alde batetik, programazioa mantenduko zuela tokiko irrati orduak murriztu gabe. Eta hirugarrenik, aipatzen zuen egiturazko plantila ere mantendu egingo zuela.
Bi-hiru urtetako ibilbidea ikusita, bi-hiru urtetako bilakaera ikusita, uste dugu bilakaera honetan Radio Vitoriaren egitekoan eragina egon dela eta hartutako erabakiek Radio Vitoriaren egitekoa bera nolabait ahuldu eta kaltetu egin dutela.
2013ko ekainean Ganbara honetan aprobatutako legez bestekoan, pertsonalaren zein egituraren gaineko edozein erabaki aurretiaz Administrazio Kontseiluan eta langileen ordezkariekin eztabaidatzera dei egiten zen, une hartan EITBn zegoen plan estrategikoak iraun bitartean.
2015eko otsailean, ordea, beste erabaki bat hartu zen Ganbara honetan. Eta orduan, ia aho batez Eusko Irratirako lan deialdi publikotik eratorritako erregulazio espedienteak sortutako tirabira medio, EITB taldearen egiturazko plantila zehaztera dei egiten zitzaion zuzendaritzari.
Eta gure ustez, hor dago gakoa. Hor jarraitzen du gakoak. Eta hori egin ezean, beste behin ere, halako arazoekin aurkituko gara. Horregatik, jaso dugu bai gure zuzenketan eta baita adostutako erdibidean ere.
Beharrezkoa da EITB talde guztiaren plantila  - egiturazko plantila -  zehaztea eta, hortik eratorrita, beharrezkoa izango da sozietatez sozietate enpresa guztietan, alegia, EITB Net-en, ETBn, Euskadi Irratian, Radio Euskadin eta Radio Vitorian, bakoitzari dagokion plantila zehaztea.
Auzi horrek hor darrai eta auzi hori konpontzen ez den bitartean, arazoak jarraitu egingo du. Dei zuzena egin zitzaion zuzendaritzari eta ikusi dugu handik hona hori ez dela egin, ez direla hasi ere egin, eta etxe barrutik diotenaren arabera, zantzurik ere ez dago egingo dutenen.
Beraz, gure erdibidekoan, enegarrenez, eskaera hori jaso beharrean aurkitu gara. Hori egin ezean, arazoek jarraitu egingo dute eta urtez urte, aurtengoan bezala, aurrekontuetan milaka eta milaka euro jartzen jarraitu beharko dugu pertsonalaren kalte-ordainei aurre egiteko.
Baina pertsonalaz harago, Radio Vitorian badago beste arazorik ere. Aurrekontuei erreparatzen baldin badiogu, ikusi dezakegu nola 2013tik gaurdaino EITBren aurrekontua 8 milioitan handitu baldin bada ere, Radio Vitorian ez duela inolako isladarik izan. Eta xumea baldin bada ere, beherakada bat egon dela Radio Vitoriaren aurrekontuetan.
Gure ustez, hori beharrezkoa da aldatzea baldin eta Radio Vitoria balioan jartzen baldin badugu, eta baldin eta guztiok adosten badugu Radio Vitoriak ere, aurrerantzean ere baduela egitekorik.
Beraz, bi-hiru edo luzeagoko epe batean hartu diren erabakiek zertan eragin dute? Uste dugu oso nabaria dela erredakzioko pertsonalaren gain dagoen izugarrizko zama gaindimentsionatuan, teknikarien ordezkapenetan, edo hobeto esanda, ordezkapen ezetan, eta arratsalde eta asteburuetako programazioan era zuzenean. Hartutako erabakiek Radio Vitoriaren egitekoan, funtzioan, egunerokotasunean, eragina izan dute, eragin negatiboa.
Ez dakigu zein den zuzendaritzaren asmoa Radio Vitoriarekin. Batzuetan komeni ez dena paretik kentzeko inanizioz hiltzen uzten da, dosi homeopatiakoekin gutxika iskanbila handirik gabe. Ez dakigu hori ote den zuzendaritzen apustua baina bai dakiguna da apustu sendorik ez egiteak asmo horren adierazle izan ahal dela.
EH Bilduk Radio Vitoriaren alde, Araba gizartearen aldeko jarrera argia erakutsi nahi du. Horregatik, adostu dugun erdibidekoan, Radio Vitoriaren balio nabarmentzeaz gain, berriz ere dei zuzena luzatzen diogu EITBko zuzendaritzari. Behingoz EITB taldearen egiturazko plantila zehaztu dezala eta soziatez- sozietate langileen ordezkariekin plantillak egokitu ditzala lehenbailehen.
Eskerrik asko.